Ispidu ‘e linna in tusolzu

Da chi s'anzone rassu est inferchìdu
a punt'a fora téteru s'isfogada:
postu 'e rujadis1 chi sa peta cogada,
sufrit su caldu e godit s'arrustidu.

S'ozu, frinde, nuscosu e coloridu
da punta a pè in s'ischina li jogada:
da chi s'arrustu est cotu si nde ògada
e restat nudu'e fumende s'ispidu.

Sos pastores si mandigan s'anzone
e bufan binu. A issu, assadu e brutu,
reu l’assentan in-d-unu chizone.

Su pesu a pala po tant'ora at giutu
ma, finida sa sua missione,
restat a oju-a oju, a murr'asciutu2.

Su tres de Santu Aìne 1973

1'E rujadis: conficcato a terra.
2A murr'asciutu: a bocca asciutta. Metafora riferita agli ingrati che non ricompensano chi fa loro del bene.